Steve Fossett

**James Stephen Fossett** (* 22. apríl 1944, Jackson, Tennessee, USA – † 3. september 2007, Sierra Nevada, Kalifornia) bol americký podnikateľ, letec, námorník a dobrodruh. Stal sa držiteľom niekoľkých desiatok svetových rekordov ako pilot, námorník alebo diaľkový plavec. 

3. septembra 2007 sa stratil pri lete nad púšťou v štáte Nevada bez toho, aby niekto zachytil núdzový signál. Neúspešne po ňom pátrali stovky dobrovoľníkov, armáda a lietadlá Civil Air Patrol. Jeho manželka podala 26. novembra 2007 žiadosť, aby bol Fossett vyhlásený za mŕtveho. Tejto žiadosti chicagsky súd vyhovel a 15. februára 2008 vyhlásil Fossetta oficiálne za mŕtveho.

## Život
Detstvo prežil v Kalifornii, kde sa jeho rodina presťahovala z Tennessee a v dobrodružstve začínal ako horolezec. V mladosti, ako člen organizácie Boy Scouts of America, splnil podmienky prestížneho skautského ocenenia „Eagle Scout“, orlí skaut. Bol členom Svetového skautského výboru WOSM, World Organisation of Scout Movement. V roku 1966 získal na Stanfordovej univerzita titul BA a roku 1968  na Washington University v St. Louis titul MBA. Po skončení štúdií pracoval niekoľko rokov pre viaceré finančné spoločnosti. Po 15 rokoch sa osamostatnil a jeho sprostredkovateľské spoločnosti Marathon Securities a Lakota Trading (1980) mu zarobili veľký majetok.

30. septembra 2008 našiel v pohorí Sierra Nevada náhodný turista niekoľko Fossettových vecí (napr. pilotný preukaz bez fotografie, sveter). O deň neskôr bol nájdený vrak lietadla, ktoré pravdepodobne patrilo Fossettovi. Nakoniec boli nájdené aj pozostatky patriace Fossettovi. Dňa 9. 7. 2009, NTSB vyhlásila, že pravdepodobná príčina havárie bola neúmyselné stretnutie pilota so vzostupným vetrom, ktoré prekročilo schopnosti lietadla. K nehode prispeli vzdušné prúdy, nadmorská výška a hornatý terén.

## Fossettove rekordy
* 21. februára 1995 Fossett pristál v Leaderi, Saskatchewan, Kanada. Stal sa prvou osobou, ktorá samostatne preletela Tichý oceán v balóne. 
* Samostatne obletel celý svet v balóne, a to na 6. pokus. Štartoval z Northamu, Západná Austrália dňa 19. júna 2002, kde 2. júla tiež pristál. 
* Steve Fossett bol tiež jeden zo svetových plachtárov. Je držiteľom 15 svetových rekordov v plachtení. V roku 2004 ako kapitán dosiahol svetový rekord za najrýchlejšie oboplávanie sveta v jeho vlastnej plachetnici Cheyenne. 
* Od 27. októbra 2004 je Fossett držiteľom rekordu v najrýchlejšom lete vzducholoďou - obrovským Zeppelinom NT s priemernou rýchlosťou 111,8 km/h. Predchádzajúci rekord bol 92,8 km/h (v roku 2001, Virgin Lightship). 
* Prvý non-stop let prúdovým lietadlom okolo sveta bez dopĺňania paliva a sám. Lietadlo Virgin Atlantic GlobalFlyer odštartoval v pondelok 28. februára 2005 z letiska Salina, Kansas, USA a po preletení viac ako 36 000 kilometrov v čase 67 hodín a 2 minúty (vo štvrtok 3. marca) na tom istom letisku pristál. 
* Fossett sa stal aj držiteľom rekordu v najpomalšom preplávaní Lamanšského prielivu. 
* Celkom vytvoril v piatich športoch 116 rekordov z ktorých v júni 2007 držal ešte 60.

## Referencie


## Iné projekty

### Externé odkazy
* Stránka Virgin Atlantic GlobalFlyer  

## Zdroj

Kategória:Letci USA
Kategória:Podnikatelia USA
Kategória:Skauti USA
Kategória:Absolventi Stanford University
Kategória:Obete leteckých nehôd
Kategória:Osobnosti z Tennessee